عالمی ادارے خاموش؛

یمن کی مطلوم عوام پر سعودی عرب کی جارحیت میں روز بروز اضافہ

سعودی فوجیوں نے جنوبی یمن پر حملے کر کے متعدد عام شہریوں کو زخمی کر دیا ۔

خبر کا کوڈ: ۴۲۲۷۵۰

تاریخ: ۲۱ آبان ۲۰۱۶ - ۱۶:۵۸

رسا نیوز ایجنسی کی رپورٹ کے مطابق سعودی فوجیوں نے سرحدی علاقے الطوال پر حملہ کر کے پانچ یمنی شہریوں کو زخمی کردیا ۔

دوسری جانب سعودی جنگی طیاروں نے یمن کے دارالحکومت صنعا میں لاکھوں یمنی عوام کے مظاہرے کے دوران، نہدین کے علاقے پر کئی بار بمباری کی۔

واضح رہے کہ ہفتے کی صبح کو صنعا میں لاکھوں کی تعداد میں شریک مظاہرین نے ایک قرارداد میں اقوام عالم سے مطالبہ کیا کہ وہ بین الاقوامی اداروں پر دباؤ ڈالیں تاکہ یہ ادارے یمنی قوم کی آزادی و خود مختاری کا احترام کریں۔

اس قرارداد میں کہا گیا ہے کہ یمنی قوم کو قانونی حیثیت حاصل ہے اور جو افراد اس قوم پر ہوائی حملے کر رہے ہیں، ان کا محاصرہ کئے ہوئے ہیں اور ملک کو نابود کرنے پر تلے ہیں، انہیں قانونی حیثیت حاصل نہیں ہے۔

واضح رہے کہ لاکھوں یمنی عوام نے ہفتے کی صبح کوصنعا کے السبعین اسکوائر پر اکٹھا ہو کر سعودی عرب کی قیادت میں عرب اتحاد کے حملے کی مذمت کرتے ہوئے اسے بند کئے جانے کی تاکید کی ہے۔